SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Výročná správa o nástroji stability za rok 2010 /* KOM/2011/0494 v konečnom znení */





OBSAH 1. Úvod 3 2. Štruktúra nástroja stability 3 3. 2007 – 2009 4 4. Prehľad za rok 2010 5 5. Reakcia na krízy a na vznikajúce krízy (článok 3 nariadenia o nástroji stability) 6 5.1. Ako nástroj stability reagoval na krízové situácie v roku 2010? 6 5.2. Kto sa zapája do opatrení nástroja stability v oblasti reakcie na krízy? 8 6. Ohrozenie verejného poriadku (článok 4 ods. 1 nariadenia o nástroji stability) 9 7. Zmierňovanie chemického, biologického, rádiologického a jadrového rizika (CBRN – článok 4 ods. 2 nariadenia o nástroji stability) 10 8. Budovanie kapacít pred začiatkom krízy a po jej skončení (článok 4 ods. 3 nariadenia o nástroji stability) 10 9. Záver 12 ÚVOD Európskemu parlamentu, Rade, Európskemu hospodárskemu a sociálnemu výboru a Výboru regiónov sa táto štvrtá výročná správa predkladá v súlade s príslušnou požiadavkou na podávanie správ stanovenou v článku 23 nariadenia Európskeho parlamentu a Rady (ES) č. 1717/2006 z 15. novembra 2006, ktorým sa ustanovuje nástroj stability (ďalej len „nariadenie o nástroji stability“). Poskytuje prehľad o tom, akým spôsobom sa nástroj stability v roku 2010 využíval na zvládanie krízových situácií a na reakcie na hrozby vo svete. Uvedenú výročnú správu dopĺňa pracovný dokument útvarov Komisie, ktorý poskytuje súhrnné aktualizované informácie o prebiehajúcich opatreniach pri reakcii na krízové situácie podľa miesta realizácie a dlhodobých programov. Opatrenia v rámci nástroja stability uskutočňuje široké spektrum vykonávajúcich orgánov, a to vrátane orgánov OSN a iných medzinárodných a regionálnych orgánov, agentúr členských štátov EÚ, mimovládnych organizácií (MVO) a iných subjektov zastupujúcich občiansku spoločnosť. ŠTRUKTÚRA NÁSTROJA STABILITY Nástroj stability je jedným z hlavných nástrojov v oblasti vonkajšej pomoci, ktorý EÚ umožňuje pomáhať pri predchádzaní krízovým situáciám a pri reakciách na takéto krízy alebo na situácie vznikajúcej krízy, ako aj vytvárať bezpečné a stabilné prostredie. V článkoch 3 a 4 nariadenia o nástroji stability[1] sú uvedené druhy činností, ktoré môžu z tohto nástroja čerpať pomoc. Článok 3 ustanovuje „pomoc pri reakcii na krízové situácie alebo na situácie vznikajúcej krízy“, pričom reaguje na závažné politické a konfliktné situácie, veľké prírodné katastrofy a niekedy na zložitú kombináciu oboch takýchto scenárov, ako boli krízové situácie, ktoré sa v priebehu roka 2010 vyskytli v Pakistane a na Haiti. Medzi takéto opatrenia môžu patriť „opatrenia výnimočnej pomoci[2]“ alebo „programy dočasnej reakcie[3]“, ktoré sú obmedzené na prípady, keď sa bežné nástroje vonkajšej pomoci[4] nemôžu mobilizovať v dostatočnom čase alebo primeraným spôsobom alebo ak sa objavia „možnosti“ na to, aby sa krízam predišlo, na ich zmiernenie alebo vyriešenie. Ako súčasť komplexných reakcií EÚ dopĺňajú opatrenia nástroja stability mnohokrát opatrenia SBOP[5] a iné opatrenia. Tento nástroj tiež poskytuje životne dôležité príspevky pre „spojenie podpory, rekonštrukcie a rozvoja“[6]. Článok 4 ustanovuje programovateľnú zložku nástroja, ktorá v sebe zahŕňa dlhodobejšie opatrenia nástroja zamerané na tieto tri oblasti: článok 4 ods. 1: ohrozenie bezpečnosti a ochrany v nadregionálnom kontexte; článok 4 ods. 2: zmierňovanie rizika týkajúceho sa chemického, biologického, rádiologického alebo jadrového materiálu; a článok 4 ods. 3: budovanie kapacít pred začiatkom krízy a po jej skončení[7]. 2007 – 2009 Koncom roka 2009 nástroj stability dobre fungoval, pokiaľ ide o reakcie na konflikty a krízy celosvetového rozmeru, prijímanie opatrení na riešenie hrozieb bezpečnosti na vnútroštátnej a regionálnej úrovni, ako aj budovaní kapacít určených na reagovanie na krízy a predchádzanie konfliktom včasnými, účinnými a doplňujúcimi sa intervenciami. Značný počet opatrení nástroja stability v súlade s článkom 3 nariadenia o nástroji stability bol vytvorený s cieľom, aby slúžili ako doplnok k humanitárnej pomoci, ako aj vzhľadom na posilnenie väzby medzi podporou, rekonštrukciou a rozvojom alebo na uľahčenie dosiahnutia politických cieľov misií SBOP. Na podporu 100 individuálnych opatrení v 48 krajinách na celom svete sa uvoľnilo 350 miliónov EUR. Ich zemepisné pokrytie bolo rozsiahle: približne 25 % bolo zameraných na Afriku, 20 % na Áziu, 18 % na Blízky východ, 15 % na západný Balkán a východnú Európu, 11 % na Latinskú Ameriku a 11 % na Strednú Áziu a Zakaukazsko. So zreteľom na článok 4 prijala Komisia nový viacročný indikatívny program na obdobie rokov 2009 – 2011 s rozpočtom do výšky 225 mil. EUR so zameraním na tieto tri prioritné oblasti: i) podpora medzinárodného úsilia riešiť otázku šírenia zbraní hromadného ničenia prostredníctvom kontroly chemických, biologických, rádiologických a jadrových materiálov a látok, kontroly tovaru dvojakého využitia a presmerovanie využitia znalostí vedcov, ktorí pôsobia v zbrojárstve, na mierové účely; ii) boj proti nelegálnemu obchodu, terorizmu a organizovanej trestnej činnosti; a iii) opatrenia zamerané na posilnenie medzinárodných a regionálnych kapacít v oblasti analýzy hrozieb voči stabilite a ľudskému rozvoju, ich predchádzaniu a reakcií na ne. PREHľAD ZA ROK 2010 Celkové disponibilné prostriedky v rozpočte na nástroj stability boli vo výške 213 559 000 EUR v roku 2010, čo oproti roku 2009 predstavuje 15 % zvýšenie. Z tejto sumy bolo 21 mil. EUR pridelených na oblasť nadregionálnych hrozieb (článok 4 ods. 1 nariadenia o nástroji stability), 41 mil. EUR na zmierňovanie chemických, biologických, rádiologických a jadrových rizík (článok 4 ods. 2 tamže) a 20 mil. EUR na budovanie kapacít pred začiatkom krízy a po jej skončení (článok 4 ods. 3 tamže). Zostatok vo výške 131 559 000 EUR sa použil na reakcie na krízy a vznikajúce krízy (článok 3 tamže). Všetky uvedené prostriedky boli viazané. Prostredníctvom pravidelných nót zasielaných Politickému a bezpečnostnému výboru bola Rada pravidelne informovaná o plánovaní pomoci EÚ a najnovšom vývoji v oblasti realizácie prebiehajúcich opatrení. V rámci demokratickej kontroly bola vytvorená pracovná skupina pre konflikty, bezpečnosť a rozvoj patriaca pod výbor Európskeho parlamentu pre zahraničné veci, ktorá zasadla štyrikrát. Spolu s Európskym parlamentom Komisia v septembri zorganizovala výstavu fotografií s tematikou nástroja stability, ktorá predstavila úsilie o predchádzanie konfliktom v 11 krajinách. V súvislosti s budúcim vývojom sa 2. – 3. decembra 2010 uskutočnil seminár na vysokej úrovni, ktorého témou bolo použitie nástroja stability na riešenie dlhodobých bezpečnostných hrozieb a ktorého cieľom bolo odštartovať diskusiu o strategickom dokumente o nástroji stability na obdobie rokov 2012 – 2013. Zúčastnilo sa ho široké spektrum zainteresovaných strán z občianskej spoločnosti, členských štátov a inštitúcií EÚ. REAKCIA NA KRÍZY A NA VZNIKAJÚCE KRÍZY (čLÁNOK 3 NARIADENIA O NÁSTROJI STABILITY) Ako nástroj stability reagoval na krízové situácie v roku 2010? Na vykreslenie činností v roku 2010 sa uvádzajú krátke opisy niektorých programov, ktoré dokazujú šírku rozsahu jeho pôsobnosti, ako aj veľmi rozdielne druhy problémov, na ktoré má nástroj stability reagovať. Úplné podrobnosti o všetkých programoch nástroja stability realizovaných v roku 2010 sú uvedené v pracovnom dokumente Komisie pripojenom v prílohe. Všetky programy v roku 2010 predstavujú opatrenia výnimočnej pomoci. Neboli realizované žiadne opatrenia dočasnej reakcie. Zemepisné rozmiestnenie opatrení v roku 2010 pokrýva celý svet, keď sa s výnimkou Austrálie a Antarktídy týkali všetkých svetadielov: 19,3 mil. EUR v Afrike, 17,8 mil. EUR na Blízkom východe, 550 000 EUR vo východnej Európe a na západnom Balkáne, 39 mil. EUR v južnej a západnej Ázii, 8,7 mil. EUR v juhovýchodnej Ázii, 17,1 mil. EUR v Strednej Ázii a Zaukakazsku a nakoniec 29,1 mil. EUR v Latinskej Amerike[8]. Haiti : V reakcii na ničivé dôsledky zemetrasenia z 12. januára 2010 bola EÚ schopná rýchlo zareagovať okrem iného aj vďaka intervencii nástroja stability. Európska komisia a členské štáty EÚ zohrali kľúčovú úlohu pri koncentrovanom posúdení potrieb po skončení katastrofy (PDNA), ktoré bolo financované z nástroja stability. Toto posúdenie uskutočnili spoločne OSN a Svetová banka v rámci príprav na konferenciu darcov v New Yorku, na ktorej bola vysoká predstaviteľka a podpredsedníčka EK C. Ashtonová prvýkrát poverená v mene celej EÚ predstaviť príspevok k obnove po skončení katastrofy v objeme 1,2 miliardy EUR. Nástroj stability v tejto súvislosti prispel sumou 5 mil. EUR na program „Cash for Work“ (Hotovosť za prácu) riadený Rozvojovým programom OSN (UNDP), ktorý pomohol pri počiatočnom odstraňovaní rozvalín a takisto prispel k rýchlemu naštartovaniu drobného podnikania/drobnej ekonomiky v okolí veľkého počtu neformálnych táborov pre osoby, ktoré stratili svoje domovy. V druhej polovici roka sa prostredníctvom tohto nástroja spustil program financovaný sumou 14,5 mil. EUR, ktorý bol zameraný na posilnenie kapacít pripravenosti na katastrofy haitských zložiek civilnej ochrany. Uvedený program sa uskutočňuje za spoluúčasti zložiek civilnej ochrany piatich členských štátov EÚ a v úzkej spolupráci s GR ECHO v teréne. Na politickej úrovni financuje nástroj stability strategické poradenstvo na vysokej úrovni pre haitských vedúcich predstaviteľov v otázkach týkajúcich sa úspešnej obnovy krajiny, a to prostredníctvom partnerských („peer-to-peer“) misií realizovaných bývalými vedúcimi predstaviteľmi svetovej politiky. Ako doplnok k činnosti volebnej expertnej misie EÚ financovanej z nástroja EIDHR bola na podporu veľmi dôležitých prezidentských volieb v roku 2010 pridelená dodatočná suma 5 mil. EUR. Celkový príspevok nástroja stability v rámci týchto programov v roku 2010 prekročil sumu 25 mil. EUR. Pakistan : Prípad Pakistanu je dôkazom všestranného uplatnenia nástroja stability. Došlo tu k mobilizácii dvoch nástrojov núdzovej reakcie s cieľom postupne reagovať na 1) politickú krízu v severozápadnom regióne na hranici s Afganistanom financovaním posúdenia potrieb po skončení konfliktu (PCNA) a poskytnutím sumy 15 mil. EUR na obnovu po skončení konfliktu a 2) o tri mesiace neskôr poskytnutím 18 mil. EUR bol spustený program skorej obnovy ako doplnok k úsiliu EÚ v oblasti humanitárnej pomoci po dovtedy nebývalých záplavách. Sudán : V kontexte príprav na referendum o sebaurčení južného Sudánu v januári 2011 poskytol nástroj stability podporu organizačnému procesu referenda, priebehu rokovaní medzi zástupcami severu a juhu o plánoch po uskutočnení referenda, ako aj výhodám mierového riešenia poskytovaním základných služieb obyvateľstvu južného Sudánu. Uvedená podpora vyplní medzeru vo financovaní, kým ho v priebehu roka 2011 neprevezme Európsky rozvojový fond. Kirgizsko : Po ľudovom povstaní, ktoré vyhnalo prezidenta Kurmambeka Bakieva z krajiny, a po medzietnických zrážkach, ktoré sa na juhu krajiny udiali v júni 2010 a vyžiadali si životy viac ako 400 obetí a spôsobili vyhnanie viac ako 375 000 osôb, dosiahla rozsiahla včasná intervencia nástroja stability pozoruhodné výsledky. Program prispel k vypracovaniu novej ústavy, ku konzultáciám a informovanosti o nej; financovaniu a organizácii referenda z 27. júna o schválení tejto ústavy a parlamentných volieb z 10. októbra; k obnove 400 obydlí poškodených alebo zničených počas júnových násilností do decembra. Okrem toho bola vytvorená nezávislá medzinárodná vyšetrovacia komisia, ako aj zriadený úrad vysokého komisára pre ľudské práva OSN (UHCHR) v meste Oš, ktorý počas prvých 8 mesiacov prijal viac ako 1 500 dopytov a poskytol viac ako 7 000 bezplatných právnych konzultácií od vypuknutia medzietnického násilia v júni 2010. Filipíny : Filipínska vláda a Islamský front za oslobodenie Moroov[9] požiadali EÚ, aby aktívnou účasťou v medzinárodnom pozorovacom tíme prispela k ich mierovému procesu, a to dohliadaním na to, aby si obe strany plnili svoje záväzky v oblasti humanitárnych, rehabilitačných a rozvojových činností na juhu krajiny. V nadväznosti na súhlas Rady s touto žiadosťou sa na podporu tímu EÚ zrealizovala politicky významná intervencia nástroja stability v objeme 3 mil. EUR a zároveň sa poskytli prostriedky pre MVO na účely monitorovania ochranných činností, a prostredníctvom medzinárodnej kontaktnej skupiny za predsedníctva Malajzie sa podporil politický dialóg. Gruzínsko : Opatrenia nástroja stability v Gruzínsku v období rokov 2008 až 2010 zohrávali kľúčovú úlohu pri zabezpečení prítomnosti EÚ v oblastiach zasiahnutých konfliktom, najmä v Abcházsku, ako aj prítomnosť ostatných zainteresovaných strán, ako sú miestne a medzinárodné MVO, medzinárodné organizácie a ostatní darcovia. Opatrenia sú v súlade so stratégiou EÚ v Zakaukazsku a dopĺňajú humanitárnu pomoc EÚ poskytovanú v rámci ročných akčných plánov európskej susedskej politiky (ENP) v reakcii na dôsledky vojnového konfliktu z augusta 2008. Uvedené intervencie pružne a doplňujúco reagujú na rozdielne potreby miestneho obyvateľstva a riešia také otázky, ako je skorá obnova, sociálno-ekonomická reintegrácia vysídlených osôb, politický dialóg a opatrenia na budovanie dôvery. Osobitný úspech zaznamenal mechanizmus včasnej reakcie pri budovaní dôvery, ktorý bol vytvorený v roku 2010 a ktorý financoval a umožnil realizáciu približne 68 projektov malého rozsahu medzi komunitami v Gruzínsku aj Abcházsku. Mechanizmus úzko spolupracuje s misiou SBOP EÚ, ktorej úlohou je analyzovať a monitorovať stabilizačný proces a súčasne posilňovať vedúcu úlohu EÚ pri znižovaní napätia v regióne. Somálska pirátska kríza : V rámci komplexného prístupu EÚ k riešeniu pirátstva pri pobreží Somálska vypracoval nástroj stability spolu s úradom OSN pre drogy a kriminalitu (UNODC) programy zamerané na podporu súdov s pirátmi. Od mája 2009 sa vykonáva dohoda s Keňou a od začiatku roka 2010 dohoda so Seychelami, ktoré tak dopĺňajú námornú operáciu SBOP EÚ – NAVFOR Atalanta, ktorej úspech závisí od súdnych konaní s osobami podozrivými z pirátstva v krajinách tohto regiónu. Okrem toho, že je to dôkazom prepojenia medzi SBOP a činnosťami nástroja stability, je to tiež príkladom toho, ako rýchlo nástroj stability dosahuje výsledky. Na vytvorenie programu a prijatie oficiálneho rozhodnutia[10] o poskytnutí 1,08 mil. EUR na podporu súdov s pirátmi bol potrebný iba týždeň od ukončenia misie na Mauríciu v septembri 2010, čo bolo v dostatočnom časovom predstihu pred stretnutím vysokej predstaviteľky a podpredsedníčky EK C. Ashtonovej a maurícijského predsedu vlády. Vďaka tomu mohla potvrdiť konkrétny záväzok v podobe finančných prostriedkov na podporu maurícijských orgánov a čo jej pomohlo uzatvoriť rokovania o dohode medzi EÚ a Mauríciom o transfere osôb podozrivých z pirátstva. Kto sa zapája do opatrení nástroja stability v oblasti reakcie na krízy? Opatrenia krízovej reakcie nástroja stability sa pripravujú v úzkej spolupráci s rozmanitými partnermi: občianskou spoločnosťou a verejnými správami, členskými štátmi, inštitúciami EÚ, tretími krajinami a medzinárodným spoločenstvom. Ústrednú úlohu zohrávajú delegácie EÚ, ktoré poskytujú koncepcie projektov včasného varovania a rozvojových projektov. Realizáciou väčšiny nových opatrení v roku 2010, a to vrátane všetkých 13 konkrétnych rozhodnutí o financovaní[11] a šiestich opatrení v rámci „mechanizmu politického poradenstva a sprostredkovania“[12], boli poverené[13] delegácie EÚ v dotknutých krajinách. Vďaka tomu je možné zmluvy s vykonávajúcimi orgánmi včas prerokovať a zblízka sledovať vykonávanie týchto citlivých projektov. V dôsledku toho boli v roku 2010 delegácie EÚ zodpovedné za 78 % záväzkov a 85 % platieb v rámci nástroja stability. Niektoré delegácie, ktoré majú v súvislosti s programami nástroja stability vysoké pracovné zaťaženie, dostávajú pomoc od špecializovaného personálu, ktorý je financovaný z rozpočtového riadku nástroja stability na administratívnu podporu. Počet zamestnancov delegácií EÚ, ktorí v rámci nástroja stability pôsobia na mieste, sa zvýšil na 22 osôb. Ide o osem osôb vo funkcii regionálnych pracovníkov zodpovedných za plánovanie reakcií na krízové situácie poskytujúcich podporu ústrediu pri identifikácii účinných intervencií a 14 vedúcich projektov spolupracujúcich s delegáciami, ktoré majú v rámci tohto nástroja rozsiahle alebo komplexné portfóliom úloh. Ako možno pozorovať v uvedenom grafe, medzi vykonávajúcimi partnermi nástroja stability je pestrá zmes subjektov: [pic] Pri pohľade na celkové obdobie rokov 2007 až 2010 je k dispozícii presnejší obraz, ako pri pohľade len na jeden rok. Spomedzi tohto množstva partnerov neštátne subjekty plnili 32 % rozpočtu nástroja stability a subjekty patriace pod OSN 37 % rozpočtu. Významnú úlohu OSN odôvodňuje nestabilný charakter prostredí, kde nástroj stability vyvíja činnosť, keďže orgány OSN patria často k jedným z mála subjektov s výraznou prítomnosťou v danej krajine a ktoré sú vďaka svojim pevným miestnym sieťam schopné rýchlo reagovať. Ustavičný rast počtu partnerov v sektore MVO, ktoré svoju činnosť zameriavajú na zručnosti v oblasti predchádzania konfliktom a budovanie mieru a ktoré rozvíjajú svoje administratívne kapacity s cieľom spravovať finančné prostriedky EÚ, viedlo k tomu, že mimovládne organizácie sú častejšie vyzývané, aby realizovali opatrenia nástroja stability. V roku 2010 MVO realizovali takmer polovicu[14] rozpočtu vyčleneného na pripravenosť na krízové situácie[15]. OHROZENIE VEREJNÉHO PORIADKU (čLÁNOK 4 ODS. 1 NARIADENIA O NÁSTROJI STABILITY) Programy navrhnuté v súvislosti s nadregionálnymi hrozbami sa po dôkladnej konzultácii s prijímajúcimi krajinami zameriavajú na budovanie kapacít. Spravidla sa bezpečnostné kapacity posilňujú na vnútroštátnej, regionálnej a nakoniec nadregionálnej úrovni. Na základe individuálne prispôsobeného prístupu sa určia kľúčové krajiny v určitom regióne, ako aj kapacity miestnych subjektov presadzovania práva a bezpečnostných útvarov, ktoré sa posilňujú vytvorením alebo posilnením špecializovaných medziagentúrnych zložiek. Tam, kde je to možné sa využitím existujúcich štruktúr následne vytvoria funkcie regionálnej koordinácie s cieľom posilniť regionálnu a nadregionálnu spoluprácu. Podpora zdieľania informácií sa uskutočňuje prostredníctvom regionálnych informačných systémov. Pokrývajú rozmanité oblasti: riešenie nelegálneho obchodu a organizovanej trestnej činnosti na kokaínových a heroínových trasách, nelegálny obchod s ručnými zbraňami a výbušnými látkami, zvýšenie námornej bezpečnosti a ochrany na kľúčových námorných trasách, a budovanie kapacít v regiónoch postihnutých terorizmom. Na opatrenia v uvedených oblastiach bolo v roku 2010 vyčlenených 21,5 mil. EUR vo viazaných rozpočtových prostriedkoch, pričom platobné rozpočtové prostriedky boli v celkovom objeme približne 7 mil. EUR. Prostredníctvom mechanizmu odbornej podpory (ESF)[16] bolo v roku 2010 prijatých viac ako 100 expertov spomedzi odbornej verejnosti alebo poloverejných organizácií v členských štátoch EÚ, prostredníctvom čoho sa spojili sily v záujme sprístupnenia ich osobitných vedomostí a odborných poznatkov, poskytli technické vstupy v záujme identifikácie a podrobného plánovania opatrení nástroja stability vrátane ročného akčného programu na rok 2011 a vytvorili podmienky na plnohodnotnú realizáciu opatrení, o ktorých sa rozhodlo v rámci predchádzajúcich ročných akčných programov. ZMIERňOVANIE CHEMICKÉHO, BIOLOGICKÉHO, RÁDIOLOGICKÉHO A JADROVÉHO RIZIKA (CBRN – čLÁNOK 4 ODS. 2 NARIADENIA O NÁSTROJI STABILITY) Z historického hľadiska sa činnosti vo väčšine oblastí sústreďovali na bývalý Sovietsky zväz. V roku 2010 sa vyvinulo úsilie o rozšírenie zemepisného pokrytia tohto programu. Jeho pokrytie sa rozšírilo na oblasť Stredozemného mora, Blízky východ, juhovýchodnú Áziu, Strednú Áziu, Zakaukazsko a Afriku. Popri krajinách bývalého Sovietskeho zväzu boli do programu zapojené nové krajiny, ktorých celkových počet je približne 40. Program zmierňovania chemického, biologického, rádiologického a jadrového rizika sa zameriava na zvyšovanie kultúry bezpečnosti šírením najlepších postupov a zvyšovaním všeobecnej úrovne informovanosti v oblasti bezpečnosti a ochrany. Pred rokom 2010 rozdielne oblasti boli pokryté oddelene.[17] Od roku 2010 predstavujú v rámci nástroja stability vytvorené centrá excelentnosti jednotnú a integrovanú platformu pre opatrenia uskutočňované vo všetkých uvedených oblastiach. BUDOVANIE KAPACÍT PRED ZAčIATKOM KRÍZY A PO JEJ SKONčENÍ (čLÁNOK 4 ODS. 3 NARIADENIA O NÁSTROJI STABILITY) V roku 2010 sa pokračovalo v ročnom akčnom pláne zameranom na činnosti nástroja stability v oblasti „partnerstva na budovanie mieru“[18] a na jeho základe sa ďalej rozvíjali skupiny činností, ktorým bola poskytovaná podpora v predchádzajúcich rokoch. Program, ktorý sa začal realizovať v apríli 2010, sa zameriaval na tieto činnosti: i) budovanie celkovej kapacity neštátnych subjektov s cieľom reagovať na krízové situácie a uľahčiť dialóg medzi občianskou spoločnosťou a inštitúciami EÚ o otázkach súvisiacich s budovaním mieru; ii) spolupráca s medzinárodnými organizáciami, najmä s organizáciami OSN, na rade tematických otázok (vrátane problematiky prírodných zdrojov a konfliktov, znižovania rizika katastrof, ako aj odzbrojenia, demobilizácie a reintegrácie); a iii) spolupráca s orgánmi členských štátov EÚ na odbornej príprave policajných a civilných odborníkov za účelom ich účasti na stabilizačných misiách. Počas roka prebiehala realizácia činností financovaných na základe predchádzajúcich ročných akčných programov v takých tematických oblastiach, ako je posúdenie potrieb po skončení konfliktov a katastrof, spresňovanie údajov o pomoci poskytovanej po skončení konfliktu, sprostredkovanie a dialóg, a reforma sektora bezpečnosti v spolupráci s agentúrami OSN a Svetovou bankou. Zaviedli sa osobitné opatrenia s Africkou úniou a Ligou arabských štátov s cieľom zvýšiť ich kapacity včasného varovania. „Partnerstvo na budovanie mieru“ sa zameriavalo na posilnenie dialógu s organizáciami občianskej spoločnosti o otázkach súvisiacich s budovaním mieru. V marci sa uskutočnilo konzultačné stretnutie na tému EÚ a Somálska. Okrem toho bola do prevádzky uvedená sieť pre dialóg s občianskou spoločnosťou (Civil Society Dialogue Network)[19] v záujme uľahčenia dialógu s neštátnymi subjektmi a s cieľom poskytnúť vstupné informácie procesu tvorby politiky EÚ. V roku 2010 sa uskutočnili dve stretnutia na politickej úrovni: „Budovanie mieru a nestabilné situácie“ a „Účasť žien na mierových procesoch“, ktoré sa uskutočnili v nadväznosti na 10. výročie prijatia rezolúcie Bezpečnostnej rady OSN č. 1325[20] o ženách, mieri a stabilite. Značný pokrok dosiahnutý v rámci spoločnej iniciatívy EÚ a OSN o problematike prepojenosti medzi prírodnými zdrojmi a konfliktami je dôkazom toho, ako práca vykonaná v roku 2010 posilnila politický dialóg v rámci medzinárodného spoločenstva. Boli vypracované materiály obsahujúce poznatky o takých témach, ako je zem, ťažobný priemysel, a vzácnosť životného prostredia a konflikt. V Bruseli a na vysokej škole pre zamestnancov OSN v Turíne sa spoločne organizovali kurzy odbornej prípravy za účasti zástupcov EÚ, OSN a organizácií občianskej spoločnosti. Výrazný pokrok sa dosiahol pri uskutočňovaní spoločného vyhlásenia EÚ, OSN a Svetovej banky o posúdeniach potrieb po skončení konfliktu a katastrofy[21] zo septembra 2008. V rámci dvoch rozdielnych opatrení boli vyvinuté a realizované spoločné metodiky, vykonávacie nástroje a odborná príprava. V roku 2010 bolo zorganizovaných viacero spoločných školiacich alebo informačných podujatí pre celý rad cieľových skupín, ktoré sa venovali rôznym témam – od všeobecných úvodných školení k PDNA / PCNA až po vysoko špecializované odborné semináre určené zamestnancom a poskytovateľom z EÚ, OSN a Svetovej banky. Uskutočnili sa tiež odborné workshopy zameraná na zlepšenie metodík a vypracovanie spoločných príručiek alebo nástrojov pre použitie sektorovými odborníkmi, ktorí sa zúčastňujú na misiách PDNA / PCNA. V rámci úsilia EÚ o posilnenie mechanizmov civilného krízového riadenia boli vyhlásené dve verejné obstarávania[22] na poskytovanie špecializovaných programov odborného vzdelávania, ktoré sú zamerané na posilnenie spôsobilostí a zručností zamestnancov pracujúcich v misiách civilného krízového riadenia a policajných dôstojníkov pravdepodobne nasadzovaných do krízových situácií. Tieto opatrenia sa budú realizovať od roka 2011. ZÁVER Opatrenia nástroja stability realizované v roku 2010, ktoré dopĺňali regionálne a tematické nástroje EÚ v oblasti rozvojovej politiky, humanitárnej pomoci a misií SBOP, poskytli EÚ podporu pri zachovaní mieru, predchádzaní konfliktom a posilnení medzinárodnej bezpečnosti v súlade s článkom 21 Zmluvy o Európskej únii. Vo štvrtom roku svojej existencie sa rozpočet nástroja zvýšil o 59 % z úrovne 139 123 000 EUR v roku 2007 na 213 559 000 EUR v roku 2010. Program nástroja stability v súčasnosti dosiahol dostatočnú úroveň na to, aby zvládal budúce výzvy, ako sú tie, ktoré sa objavili v severnej Afrike a arabských štátoch Blízkeho východu začiatkom roka 2011. Koncom roka 2010 sa začalo externé hodnotenie fungovania nástroja stability „s cieľom zaistiť skoré výsledky zložiek nástroja stability v oblasti reakcie na krízy a pripravenosti na ne a pomôcť zlepšiť prístupy nástroja stability k opatreniam reakcie na budúce krízy a k stratégiám plánovania pripravenosti v budúcnosti“. V hodnotení sa dospelo k záveru, že nástroj stability je „ jedinečným nástrojom v rámci štruktúry EÚ v oblasti mieru, bezpečnosti a rozvoja . Článok 3 a článok 4 ods. 3 vypĺňajú významnú medzeru v oblasti strategického plánovania, financovania a kapacít a umožňujú EÚ podporovať široké spektrum iniciatív v oblasti pripravenosti a reakcie na zlomové krízové situácie. Forma a riadenie nástroja prispeli k značnému počtu výsledkov, ktoré si zaslúžia uznanie a sú dôležitým príspevkom k celosvetovému mieru a stabilite “. Úplné znenie správy bolo v júli 2011 postúpené výboru nástroja stability. Vytvorením európskej služby pre vonkajšiu činnosť (ESVČ) koncom roka 2010 a útvaru Komisie pre nástroje zahraničnej politiky (FPI) budú úzke pracovné vzťahy v rámci Komisie, najmä medzi útvarmi, ktoré riadia humanitárnu pomoc, rozvojovú spoluprácu a nástroje zahraničnej politiky, ako aj vzťahy s ESVČ, delegáciami EÚ a širšou komunitou EÚ aj naďalej základným kameňom efektívnosti EÚ a nástroja stability pri riešení krízových situácií v budúcnosti. [1] Nariadenie (ES) č. 1717/2006 z 15. novembra 2006, ktorým sa ustanovuje nástroj stability (Ú. v. EÚ L 327, 24.11.2006, s. 1). [2] Pokiaľ ide o rozhodnutia, maximálna dĺžka trvania je 18 mesiacov s urýchleným postupom na prijímanie a realizáciu programov v objeme menej ako 20 mil. EUR, ako je uvedené v nariadení Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev v znení neskorších zmien a doplnení (ďalej len „nariadenie o rozpočtových pravidlách“) a nariadení Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (ďalej len „vykonávacie pravidlá“). [3] Programy sa opierajú o opatrenia výnimočnej pomoci, pričom ich cieľom je stanoviť podmienky realizácie politík EÚ v oblasti spolupráce. Nepodliehajú rovnakým časovým obmedzeniam ako opatrenia výnimočnej pomoci, vyznačujú sa však dlhším rozhodovacím postupom vrátane komitológie. [4] Nástroj predvstupovej pomoci (IPA), nástroj európskeho susedstva a partnerstva (ENPI), nástroj rozvojovej spolupráce (DCI), Európsky rozvojový fond (EDF), európsky nástroj pre demokraciu a ľudské práva (EIDHR) atď. [5] Spoločná bezpečnostná a obranná politika. [6] LRRD – Linking relief, reconstruction and development. [7] Čo je tiež známe ako „partnerstvo na budovanie mieru“ (Peace building Partnership – PbP) v rámci nástroja stability. [8] V percentuálnom vyjadrení: 14,7 % Afrika, 13,5 % Blízky východ, 0,4 % Európa, 29,6 % juhozápadná Ázia, 6,7 % juhovýchodná Ázia, 13 % stredná Ázia a Zakaukazsko, 22,1 % Latinská Amerika. [9] Moro Islamic Liberation Front – MILF [10] Rýchle schválenie umožňuje rozhodnutie nástroja stability o financovaní, ktorým sa vytvoril „mechanizmus politického poradenstva, technickej pomoci a sprostredkovania“ (s prídelom 20 mil. EUR v roku 2010), z ktorého môžu byť po schválení generálnym riaditeľom bývalého generálneho riaditeľstva Komisie pre vonkajšie vzťahy zmobilizované prostriedky do maximálnej výšky 2 mil. EUR na akékoľvek opatrenie. [11] Rozhodnutie Komisie o použití finančných prostriedkov EÚ. [12] Tento nástroj je v podstate rozhodnutím o financovaní, v ktorom sú stanovené podmienky, za akých možno rýchlejšie rozhodnúť o menších opatreniach určitého druhu. [13] Právna a finančná zodpovednosť za použitie finančných prostriedkov EÚ vrátane právomoci podpísať a podľa potreby zmeniť a doplniť zmluvy sa prenáša z ústredia Európskej komisie na dotknuté delegácie. [14] 48 % [15] Článok 4 ods. 3 nariadenia o nástroji stability. [16] Mechanizmus odbornej podpory sa opiera o odborníkov z verejných a poloverejných organizácii v celej EÚ. Od roku 2008 vykonali odborníci z približne 60 organizácií zo 17 členských štátov viac ako 100 misií. [17] Napr. kontrola vývozu tovaru dvojakého využitia, nezákonné obchodovanie, preorientovávanie bývalých vedcov v oblasti zbrojárstva, kultúra bezpečnosti a ochrany. [18] Ročný akčný program na rok 2010 prijala Európska komisia 31. marca 2010 (http://www.eeas.europa.eu/ifs/docs/2010_annual_action_programme_en.pdf). [19] Riadil ju Európsky styčný mierový úrad (European Peace-building Liaison Office – EPLO). [20] Rezolúcia BR OSN č. 1325. [21] PCNA/PDNA [22] Zmluva o poskytovaní odborného vzdelávania v oblasti civilného krízového riadenia bola podpísaná v decembri 2010 s vedúcou agentúrou konzorcia subjektov poskytujúcich odborné vzdelávanie z 13 členských štátov EÚ.